## Odluka o proglašenju Zakona o izmjenama i dopunama Zakona o poljoprivrednom zemljištu

### NN 19/1998 (13.2.1998.), Odluka o proglašenju Zakona o izmjenama i dopunama Zakona o poljoprivrednom zemljištu

# ZASTUPNIČKI DOM HRVATSKOGA DRŽAVNOG SABORA

Na osnovi članka 89. Ustava Republike Hrvatske, donosim

## **ODLUKU**

### **O PROGLAŠENJU ZAKONA O IZMJENAMA I DOPUNAMA ZAKONA O POLJOPRIVREDNOM ZEMLJIŠTU**

Proglašavam Zakon o izmjenama i dopunama Zakona o poljoprivrednom zemljištu,
koji je donio Zastupnički dom Hrvatskoga državnog sabora na sjednici 30.
siječnja 1998.

Broj: 081-98-292/1
Zagreb, 5. veljače 1998.

Predsjednik
Republike Hrvatske
**dr. Franjo Tuđman,** v. r.

## **ZAKON**

### O IZMJENAMA I DOPUNAMA ZAKONA O POLJOPRIVREDNOM ZEMLJIŠTU

Članak 1.

U Zakonu o poljoprivrednom zemljištu ("Narodne novine", br. 54/94 -
pročišćeni tekst i 48/95.) u članku 3. stavak 2. mijenja se i glasi:

"Poljoprivredno zemljište koje je ranijim vlasnicima oduzeto nakon 15.
svibnja 1945. ostaje u vlasništvu Republike Hrvatske do okončanja postupka
prema Zakonu o naknadi za imovinu oduzetu za vrijeme jugoslavenske komunističke
vladavine ("Narodne novine", br. 92/96)."

Članak 2.

U članku 13. stavak 2. mijenja se i glasi:

"Odluku o davanju u zakup poljoprivrednog zemljišta iz stavka 1. ovoga
članka donosi općinsko vijeće, odnosno gradsko vijeće, a za Grad Zagreb
gradska skupština ili od njih ovlašteno nadležno upravno tijelo za poslove
poljoprivrede, na čijem području se zemljište nalazi. Odluka se objavljuje
na oglasnoj ploči općine, odnosno grada i dostavlja vlasniku, odnosno posjedniku
zemljišta."

Članak 3.

U članku 31. iza stavka 4. dodaju se stavci 5., 6. i 7. koji glase:

"Prednost pri dodjeli koncesije pod istim uvjetima ima pravna i fizička
osoba koja je dosadašnji korisnik poljoprivrednog zemljišta u vlasništvu
države.

Odluku o koncesiji za korištenje poljoprivrednog zemljišta u vlasništvu
države donosi Vlada Republike Hrvatske.

Prava i obveze korisnika koncesije iz ugovora o koncesiji ne mogu se
prenijeti na drugu osobu."

Članak 4.

U članku 39. stavku 3. riječi: "Vlada Republike Hrvatske" zamjenjuje
se riječima: "Ministarstvo poljoprivrede i šumarstva".

Članak 5.

U članku 40. iza stavka 1. dodaju se novi stavci 2., 3., 4. i 5. koji
glase:

"Odluku o darovanju poljoprivrednog zemljišta u vlasništvu države donosi
Vlada Republike Hrvatske na prijedlog Ministarstva poljoprivrede i šumarstva
po prethodno pribavljenom mišljenju poglavarstva županije na čijem području
se nalazi poljoprivredno zemljište koje je predmet darovanja, odnosno poglavarstva
Grada Zagreba.

Stručne poslove za Ministarstvo poljoprivrede i šumarstva u predmetima
darovanja obavlja nadležno upravno tijelo iz članka 36. stavak 3. ovoga
Zakona.

Zabranjena su sva stvarnopravna raspolaganja darovanim poljoprivrednim
zemljištem, a od obveznopravnih raspolaganja iznimno se može to zemljište
dati u zakup uz prethodnu suglasnost Ministarstva poljoprivrede i šumarstva.

Zabrana iz stavka 4. ovoga članka važi za vrijeme od 10 godina od dana
sklapanja ugovora o darovanju."

Dosadašnji stavak 2. postaje stavak 6.

Članak 6.

U članku 40a. stavak 2. mijenja se i glasi:

"Odluku o prodaji i zakupu poljoprivrednog zemljišta javnim natječajem
donosi Ministarstvo poljoprivrede i šumarstva na prijedlog Komisije iz
članka 36. stavka 2. ovoga Zakona."

Stavak 6. zamjenjuje se s četiri nova stavka koji glase:

"Iznimno od stavka 5. ovoga članka obradivo poljoprivredno zemljište
u vlasništvu države prema agroekološkim uvjetima, te namjeni i površini
za

- biljnu i stočarsku proizvodnju do 40 ha,

- podizanje dugogodišnjih nasada do 10 ha,

- rasadnjičarsku proizvodnju do 5 ha i

- intenzivnu povrtlarsku proizvodnju do 5 ha

može se prodati ili dati u zakup po propisanoj početnoj cijeni, odnosno
naknadi ako je ponudu podnijela fizička osoba ili hrvatski branitelj, prognanik,
povratnik i izbjeglica (kojima je taj status utvrđen posebnim propisima)
koja ima najprihvatljiviji gospodarski program razvitka obiteljskoga poljoprivrednog
gospodarstva.

Pod uvjetom iz stavka 6. ovoga članka prednost u natječajnom postupku
za prodaju, odnosno zakup poljoprivrednog zemljišta u vlasništvu države
ima hrvatski branitelj.

Zabranjena su sva stvarnopravna raspolaganja poljoprivrednim zemljištem
koje se prodaje po propisanoj početnoj cijeni, a od obveznopravnih raspolaganja
iznimno se može to zemljište dati u zakup uz prethodnu suglasnost Ministarstva
poljoprivrede i šumarstva.

Zabrana iz stavka 8. ovoga članka važi za vrijeme od 10 godina od dana
sklapanja ugovora o prodaji.

Dosadašnji stavak 7. koji postaje stavak 10. mijenja se i glasi:

"Odluku o izboru najpovoljnije ponude donosi Ministarstvo poljoprivrede
i šumarstva na prijedlog Komisije iz članka 36. stavka 2. ovoga Zakona."

Dosadašnji stavci 8., 9., 10., 11. i 12. postaju stavci 11., 12., 13.,
14. i 15.

Članak 7.

U članku 58. stavku 2. riječi: "dužna je" zamjenjuju se riječima: "odnosno
njeni pravni sljednici dužni su", a iza riječi: "obavljene pretvorbe" dodaju
se riječi: "odnosno izvršene statusne promjene".

Stavak 3. mijenja se i glasi:

"Ukoliko pravna osoba iz stavka 2. ovoga članka ne postupi sukladno
tom stavku, smatra se da protupravno koristi poljoprivredno zemljište u
vlasništvu države."

Iza stavka 3. dodaje se novi stavak 4. koji glasi:

"Pravni posao iz stavka 2. ovoga članka za zemljište iz stavka 1. ovoga
članka sklapa se na neodređeno vrijeme, do raspisivanja natječaja, s tim
da se poljoprivredno zemljište koje je predmet ovoga pravnog posla, ne
može dati u podzakup."

Dosadašnji stavak 4. postaje stavak 5.

Članak 8.

Postupci raspolaganja poljoprivrednim zemljištem u vlasništvu države
započeti po odredbama Zakona o poljoprivrednom zemljištu ("Narodne novine",
br. 54/94 - pročišćeni tekst i 48/95.) dovršit će se prema odredbama ovoga
Zakona.

Članak 9.

Ovlašćuje se Odbor za zakonodavstvo Zastupničkoga doma Hrvatskoga državnog
sabora da utvrdi i izda pročišćeni tekst Zakona o poljoprivrednom zemljištu.

Članak 10.

Ovaj Zakon stupa na snagu osmoga dana od dana objave u "Narodnim novinama".

Klasa: 320-02/94-01/04
Zagreb, 30. siječnja 1998.

ZASTUPNIČKI DOM
HRVATSKOGA DRŽAVNOG SABORA

Predsjednik
Zastupničkog doma
Hrvatskoga državnoga sabora
**akademik Vlatko Pavletić,** v. r.

Zakon, NN 19/1998-2300